រដ្ឋាភិបាល​ការពារ​ការ​សម្រេច​ដំឡើង​ថ្លៃ​សេវា​ទូរស័ព្ទ
ក្នុង​សន្និសីទ​សារព័ត៌មាន​មួយ​នៅ​ថ្ងៃ​នេះ រដ្ឋ​មន្ត្រី​ក្រសួង​ប្រៃសណីយ៍​និង​​ទូរគមនាគមន៍​ថ្លែង​ថា​មូលហេតុ​ចម្បង​មួយ​ក្នុង​ការ​កំណត់​តម្លៃ​ការ​ហៅ​ចេញ​នេះ​ដោយ​សារ​ដើម្បី​ពង្រឹង​គុណភាព។
ភ្នំពេញ — រដ្ឋាភិបាលនៅថ្ងៃច័ន្ទនេះបានការពារការសម្រេចរបស់ខ្លួនក្នុងការដំឡើងការហៅចេញរបស់ក្រុមហ៊ុនទូរស័ព្ទចល័ត ក្រោយពីមានការរិះគន់ជាច្រើនពីអ្នកប្រើប្រាស់។ ទីស្តីការគណៈរដ្ឋមន្ត្រីកាលពីសប្តាហ៍មុនបានបង្គាប់ឱ្យក្រុមហ៊ុនចល័តទាំងអស់ក្នុងប្រទេសឱ្យអនុវត្តតាមសារាចរអន្តរក្រសួងលេខ២៣២ រវាងក្រសួងប្រៃសណីយ៍និងទូរគមនាគមន៍ និងក្រសួងសេដ្ឋកិច្ចនិងហិរញ្ញវត្ថុនៅកាលពីឆ្នាំ២០០៩ ដែលកំណត់តម្លៃអត្រាហៅចេញក្នុងប្រព័ន្ធទាបបំផុត៤,៥សេនក្នុងមួយនាទី និងការហៅចេញទៅក្រៅប្រព័ន្ធទាបបំផុត៥,៩៥សេនក្នុងមួយនាទី។ ក្នុងសន្និសីទសារព័ត៌មានមួយនៅថ្ងៃនេះ លោក ប្រាក់ សុខុន រដ្ឋមន្ត្រីក្រសួងប្រៃសណីយ៍និងទូរគមនាគមន៍ថ្លែងថាមូលហេតុចម្បងមួយក្នុងការកំណត់តម្លៃការហៅចេញនេះដោយសារដើម្បីពង្រឹងគុណភាព។ «ហានិភ័យនេះកើតឡើងក៏ដោយសារការប្រកួតប្រជែងនេះដែរ។ យើងក៏មើលឃើញដែរពីការធ្លាក់ចុះនៃគុណភាព។ តម្លៃកាន់តែថោក គុណភាពក៏កាន់តែធ្លាក់ចុះ។ គ្មានអ្វីត្រូវសង្ស័យទេ។ កាលណាយើងទិញម៉ូតូថោក គុណភាពវាអត់ល្អដូចម៉ូតូថ្លៃទេ។ អញ្ចឹងទៅឯណាទៅ ការហៅចេញដោយមានគុណភាពនោះ គឺមិនមានទេ»។ លោកប្រាក់ សុខុន បន្ថែមថាមូលហេតុចម្បងផ្សេងទៀតគឺដោយសាររដ្ឋាភិបាលចង់បង្ការហានិភ័យនៃការក្ស័យធនរបស់ក្រុមហ៊ុនផ្តល់សេវាទូរស័ព្ទដែលនាំឱ្យមានការគ្រប់គ្រងផ្តាច់មុខនិងជាហេតុនាំឱ្យអ្នកប្រើប្រាស់និងអ្នកវិនិយោគបាត់បង់ទំនុកចិត្ត និងដោយសាររដ្ឋាភិបាលចង់ទទួលបានចំណូលបន្ថែមពីវិស័យនេះ។ លោក ជូ វិជិត្ត រដ្ឋលេខាធិការក្រសួងសេដ្ឋកិច្ចនិងហិរញ្ញវត្ថុ ជួយគូសបញ្ញាក់បន្ថែមថាត្រឹមឆ្នាំ២០១២ មានអ្នកប្រើប្រាស់ទូរស័ព្ទសរុបប្រមាណជាង១៩លាននាក់ ដែលកើនឡើងប្រហែល៥ដងពីឆ្នាំ២០០៨ ប៉ុន្តែចំណូលរដ្ឋមិនមានការកើនឡើងទេ គឺប្រហែល៨០ពាន់លានរៀលឬ២០លានដុល្លារក្នុងមួយឆ្នាំ មូលហេតុដោយសារការបញ្ចុះតម្លៃការហៅចេញទាបពេក។ «បើតាមតួលេខនេះ ចំនួនអ្នកប្រើប្រាស់មានការកើនឡើង ដូច្នេះចំណូលរដ្ឋគួរតែមានការកើនឡើង តែផ្ទុយទៅវិញក្នុងទិដ្ឋភាពជាក់ស្តែង ក្នុងរយៈពេល៥ឆ្នាំចុងក្រោយនេះ ចំណូលពីវិស័យនេះស្ទើរតែមិនមានកំណើនទេ»។ ក្រសួងប្រៃសណីយ៍និងទូរគមនាគមន៍កាលពីខែមេសាកន្លងទៅក៏បានចេញសេចក្តីសម្រេចដូច្នេះម្តងហើយ គឺតម្រូវឱ្យក្រុមហ៊ុនទូរស័ព្ទចល័តបញ្ឈប់ការផ្តល់ប្រាក់បន្ថែមដល់អតិថិជន ប៉ុន្តែសេចក្តីសម្រេចនេះត្រូវបានដកចេញវិញភ្លាមៗបន្ទាប់ពីមានការរិះគន់កាន់តែច្រើនឡើងពីសំណាក់អ្នកប្រើប្រាស់ជាពិសេសតាមប្រព័ន្ធសង្គមហ្វេសប៊ុក។ លោក ចាន់ សុផល អ្នកវិភាគសេដ្ឋកិច្ចឯករាជ្យម្នាក់យល់ថាក្នុងន័យសេដ្ឋកិច្ចសេចក្តីសម្រេចរបស់រដ្ឋាភិបាលជាការខាតបង់មួយ។ «ការកំណត់ថ្លៃអប្បបរមាក្នុងប្រព័ន្ធទូរស័ព្ទនេះ មិនល្អទេសម្រាប់អតិថិជនប្រើប្រាស់ ហើយក៏មិនមែនជាការការពារកុំឱ្យមានការផ្តាច់មុខរបស់ក្រុមហ៊ុនណាមួយដែរ។ ជាក់ស្តែងនាប៉ុន្មានឆ្នាំមកនេះនៅពេលមានការប្រកួតប្រជែងពេញទំហឹងក្នុងចំណោមក្រុមហ៊ុនផ្តល់សេវាទូរស័ព្ទ ឃើញថាពុំឃើញមានការផ្តាច់មុខអ្វីទេ»។ លោក ចាន់ សុផល បន្ថែមថា ប្រសិនបើខ្លួនមានបំណងប្រមូលពន្ធបន្ថែម រដ្ឋាភិបាលគួររកវិធីតំឡើងពន្ធលើអ្នកមានជីវភាពធូរធារ ជាជាងការកំណត់តម្លៃទូរស័ព្ទបែបនេះ៕